b'\n_START_ARTICLE_\nHeaven Nor Hell\n_START_SECTION_\nBaggrund\n_START_PARAGRAPH_\nSangen handler om en mand, der har solgt sin sj\xc3\xa6l til dj\xc3\xa6vlen og derefter har stj\xc3\xa5let den tilbage. Manden tror hverken p\xc3\xa5 himmelen eller helvede, da han s\xc3\xa5 en engel blive til dj\xc3\xa6vlen. Han k\xc3\xa6mper med sine indre d\xc3\xa6moner.\n_START_SECTION_\nProduktion\n_START_PARAGRAPH_\nSangen blev indspillet i for\xc3\xa5ret 2010 i Hansen Studios i Ribe med Jacob Hansen som producer. Tekst og musik er skrevet af forsanger og guitarist Michael Poulsen. Hansen spillede desuden b\xc3\xa5de guitar og tamburin p\xc3\xa5 nummeret. Den danske sangskriver Henrik Hall fra bandet Love Shop spillede mundharmonika._NEWLINE_Den tilh\xc3\xb8rende musikvideo blev instrueret af Uwe Flade, og blev optaget i Flughafen Berlin-Tempelhof i Berlin.\n_START_SECTION_\nModtagelse\n_START_PARAGRAPH_\nDiskant.dk\'s anmelder kaldte sangen "poppet... og langt fra Volbeats evner v\xc3\xa6rdigt", mens GAFFAs anmelder skrev, at den "stinker af hitkvalitet." Politikens anmelder Erik Jensen mente, at sangen "som en danselysten spindetop snurrer lystigt ind under d\xc3\xb8ren til en faldef\xc3\xa6rdig r\xc3\xb8nne, holdt sammen af en sp\xc3\xb8js blanding af glamrock, western og alternativ rock". B\xc3\xa5de diskant.dk og Politiken roste Henrik Halls mundharmonikaspil._NEWLINE_Frank Albrecht fra det tyske rockmagasin Rock Hard beskrev "Heaven Nor Hell" som "et Goodtime-hit til lillehjernen." Anmelderen Stefan Popp fra onlinemagasinet Metal1.info skrev at "Heaven Nor Hell" havde potentiele til et hit p\xc3\xa5 grund af den i\xc3\xb8refaldende tekst og melodi. Robert Fr\xc3\xb6wein fra onlinemagasinet stormbringer.at beskrev sangen som "n\xc3\xa6sten kitschet radiovenlig"._NEWLINE_Singlen n\xc3\xa5ede #20 p\xc3\xa5 Tracklisten i Danmark og tilbragte fem uger p\xc3\xa5 listen. L\xc3\xa6serne af det tyske heavy metalmagasin Metal Hammer stemte "Heaven Nor Hell" ind som den syvende bedste sang fra 2010.'